በበርሃሌ በ331 ሚሊዮን ብር የጨው ፋብሪካ ሊገነባ ነው
ደናክል ኢንዱስትሪያል የተሰኘ አገር በቀል ኩባንያ፣ በ331 ሚሊዮን ብር ወጪ የጨው ማቀነባበሪያ ፋብሪካ በአፋር ብሔራዊ ክልል በርሃሌ ከተማ ለመገንባት ዝግጅት ማጠናቀቁን አስታወቀ፡፡ደናክል ኢንዱስትሪያልን ያቋቋመው ቲቲኬ ኢንዱስትሪያል የተባለ በገላን ኢንዱስትሪያል ዞን የዲተርጀንት ፋብሪካ ባለቤት ነው፡፡ የደናክል ኢንዱስትሪያልና ቲቲኬ ኩባንያ ባለቤትና ማኔጂንግ ዳይሬክተር አቶ ሳሙኤል ካሳ ለሪፖርተር እንደተናገሩት፣ ደናክል ኢንዱስትሪያል በበርሃሌ ከተማ የሚገነባው የጨው ማቀነባበሪያ ፋብሪካ የኢንዱስትሪ ግብዓት የከብቶች መኖ ለገበታ የሚሆን ጨው ያመርታል፡፡ በበርሃሌ ወረዳ ከፍተኛ የአሞሌ ጨው ክምችት የሚገኝ ሲሆን፣ የአካባቢው ኅብረተሰብ በባህላዊ መንገድ ለዘመናት ሲያመርት ኖሯል፡፡አቶ ሳሙኤል እንደተናገሩት ፋብሪካው የአካባቢው ማኅበረሰብ ሃመዴላ በተባለ አካባቢ የሚያመርተውን ጥሬ የአሞሌ ጨው በማነቀባበር፣ ለአገር ውስጥና ለውጭ ገበያ ያቀርባል፡፡ ፋብሪካው በወር 500,000 ኩንታል ጨው የማምረት አቅም እንደሚኖረው ከዚህ ውስጥ 30 በመቶ የኢንዱስትሪ ግብዓት፣ 20 በመቶ የእንስሳት መኖ፣ 50 በመቶ የገበታ ጨው ነው፡፡ፋብሪካው የሚገነባው ከአዲስ አበባ 890 ኪሎ ሜትር ሰሜን ምሥራቅ ርቃ በምትገኘው በርሃሌ ከተማ ሲሆን፣ ደናክል ኢንዱስትሪያል ከከተማዋ መስተዳድር 20,000 ካሬ ሜትር ቦታ ተረክቧል፡፡ የፋብሪካው የተለያዩ ዘመናዊ የጨው ማቀነባበሪያ ማሽኖች ከህንድና ከስፔን ለመግዛት ከአቅራቢዎቹ ጋር ስምምነት ላይ መድረሱን አቶ ሳሙኤል ተናግረዋል፡፡የፋብሪካው ግንባታ በአገር በቀል ኮንስትራክሽን ኩባንያ እንደሚካሄድና የማሽን ተከላው ሥራ በማሽን አቅራቢዎቹ እንደሚከናወን ገልጸዋል፡፡ የመሬት ማስተካከል ሥራ ከሁለት ሳምንት በኋላ ተጀምሮ፣ ግንባታው በስድስት ወራት ውስጥ ተጠናቆ ምርት እንደሚጀምር ተናግረዋል፡፡ደናክል ኢንዱስትሪያል ለኢንዱስትሪ ግብዓት የሚውል ጨው ለአገር ውስጥ ቆዳ ኢንዱስትሪ፣ ለዲተርጀንትና ለኬሚካል ፋብሪካዎች እንደሚያቀርብ ተገልጿል፡፡ ‹‹በማኑፋክቸሪንግ ዘርፍ የተሰማራን በመሆኑ በአገር ውስጥ የኢንዱስትሪያል ጨው እጥረት እንዳለ እናውቃለን፡፡ በገላን ኢንዱስትሪያል ዞን የዲተርጀንት ማምረቻ አለን፡፡ ለፋብሪካችን የኢንዱስትሪ ጨው በተመጣጣኝ ዋጋ ለማግኘት ያለውን ችግር ስለምናውቅ ለምን ራሳችን አናመርትም ብለን ነው የተነሳነው፤›› ብለዋል አቶ ሳሙኤል፡፡ደናክል ኢንዱስትሪያል ለእንስሳት መኖ የሚሆነውን ጨው በሁሉም ክልሎች ለሚገኙ አርሶ አደሮችና አርብቶ አደሮች ለማቅረብ አቅዷል፡፡ ዓለም አቀፍ ደረጃውን የጠበቀ የገበታ ጨው በማምረት ለአገር ውስጥና ለውጭ ገበያ ለማቅረብ ከወዲሁ ዝግጅት እያደረጉ እንደሆነ አቶ ሳሙኤል ተናግረዋል፡፡‹‹መጀመሪያ የአገር ውስጥ ገበያ ፍላጎት ካሟላን በኋላ ወደ ውጭ መላክ እንጀምራለን፡፡ ለኢንዱስትሪ ግብዓት የሚውል ጨው በተመሳሳይ የአገር ውስጥ ፍላጎት ካማሏን በኋላ ለውጭ ገበያ እናቀርባለን፤›› ያሉት አቶ ሳሙኤል፣ የፋብሪካውን ምርቶች ተረክቦ ለውጭ ገበያ እንዲያከፋፍል ሊጎ ኢንተርናሽናል ከተባለ የዱባይ ኩባንያ ጋር መስማማታቸውን አስረድተዋል፡፡በማዕድን ሚኒስቴርና በኢትዮጵያ ኬሚካል ሶሳይቲ የተሠራ ጥናት በደናክል ዝቅተኛ ቦታ 1,200 ካሬ ሜትር መሬት በጨው የተሸፈነ እንደሆነ ያሳያል፡፡ የአሞሌ ጨው ክምችቱ አንድ ቢሊዮን ቶን እንደሚገመት፣ ይህም ከዓለም ትልቁ የጨው ክምችት እንደሆነ ጥናቱ ይጠቁማል፡፡ ጥናቱ የአሞሌው ጨው ጥራት ያለው መሆኑን ገልጾ፣ ለምግብነት ለማዋል ግን በፋብሪካ ሊቀነባበር እንደሚገባ ይጠቁማል፡፡የጨው ክምችቱ በዝርዝር ተጠንቶ ባለሀብቶች በዘመናዊ የጨው ማምረት ዘርፍ እንዲሰማሩ አስፈላጊው የማስተዋወቅ ሥራ ሊከናወን እንደሚገባ ጥናቱ ያሳስባል፡፡ ይህ ከፍተኛ መጠን ያለው የጨው ክምችት በአገር ውስጥ እያለ አገሪቱ አሁንም ጨው በውጭ ምንዛሪ የምታስገባ በመሆኑ፣ ባለሀብቶች በዘርፉ እንዲሰማሩ ሊበረታቱ እንደሚገባ ይጠቁማል፡፡አቶ ሳሙኤል የአካባቢው ማኅበረሰብ ከፍተኛ ሙቀት ባለው በረሃ የእጅ መሣሪያዎችን በመጠቀም አነስተኛ መጠን ያለው አሞሌ ጨው እንደሚያመርት፣ የሚያገኘውም ገንዘብ አነስተኛ እንደሆነ ተናግረዋል፡፡ ‹‹ሙቀቱ እስከ 50 ዲግሪ ሴንቲግሬድ የሚደርስ በመሆኑ በዓመት የተወሰኑ ወራት ነው ማምረት የሚችሉት፡፡ በገንዘብ ብዙ ተጠቃሚ አይደሉም፡፡ በከፍተኛ ስቃይ ያመረቱትን አሞሌ ጨው በግመል ጭነው በዚያ ከፍተኛ ሙቀት ከሃመዴላ በርሃሌ ድረስ 60 ኪሎ ሜትር በእግራቸው ይጓዛሉ፤›› ያሉት አቶ ሳሙኤል፣ ደናክል ኢንዱስትሪያል በዘመናዊ የአመራረት ዘዴ ሥልጠና እንደሚሰጥ፣ ማሽነሪዎችንና የትራንስፖርት አገልግሎትን ለአካባቢው ኅብረተሰብ በማቅረብ እገዛ እንደሚያደርግ ተናግረዋል፡፡ደናክል ኢንዱስትሪያል የሚገነባው የጨው ፋብሪካ ለ250 ዜጎች ቋሚ የሥራ ዕድል እንደሚፈጥር፣ ከዚህ በላይ ግን ለአካባቢው ጨው አምራቾች ሰፊ ገበያ እንደሚፈጥር አስረድተዋል፡፡ ከአካባቢው ኅብረተሰብና ሽማግሌዎች ጋር ለረጅም ጊዜ መወያየታቸውንና ኅብረተሰቡም ኢንቨስትመንቱን መቀበሉን፣ ሦስት የጨው አምራች ማኅበራት ለፋብሪካው አሞሌ ጨው ለማቅረብ መስማማታቸውን ተናግረዋል፡፡ ‹‹ፋብሪካችን በጣም በተሻለ ዋጋ አሞሌ ጨውን ከአምራች ማኅበራት ይገዛል፡፡ በማሽነሪና በትራንስፖርትም እገዛ እናደርግላቸዋለን፤›› ብለዋል አቶ ሳሙኤል፡፡የአፋር ክልል መንግሥት ለኩባንያቸው ከፍተኛ ድጋፍ ማድረጉን ገልጸው፣ የጨው ማቀነባበሪያ ፋብሪካው ምርት ከጀመረ በቀጣይ የጨው ከረጢት ፋብሪካ ለመገንባት ዕቅድ መያዙን ገልጸዋል፡፡ ማዳበሪያው ለራሱ ለደናክል ፋብሪካና በክልሉ ለሚገኙ ሌሎች ጨው አምራቾች እንደሚቀርብ አስረድተዋል፡፡የደናክል ኢንዱስትሪያል እህት ኩባንያ የሆነው ቲቲኬ ከስድስት ዓመት በፊት በ35 ሚሊዮን ብር ካፒታል ተቋቁሞ በገላን ኢንዱስትሪ ዞን ሳሙና፣ ሻምፑና ሌሎች የፅዳት ኬሚካሎች በማምረት ላይ ይገኛል፡፡ ኩባንያው ካፒታሉን ወደ 120 ሚሊዮን ብር በማሳደግ በቅርቡ ለሳሙናና ሻምፑ ማሸጊያ የሚውል ፕላስቲክ ማምረቻ ገንብቶ የሙከራ ምርት ጀምሯል፡፡‹‹ቀጣዩ የመንግሥት የልማት አቅጣጫ በማኑፋክቸሪንግ ላይ ያተኮረ በመሆኑ፣ እኛም ኢንቨስት ማድረግ የምንፈልገው በዚሁ ዘርፍ ነው፡፡ የኢንዱስትሪ ሚኒስቴርም ጥረታችንን ተመልክቶ አስፈላጊውን ድጋፍ እያደረገልን ነው፤›› ብለዋል፡፡ 